Russere til gatene i protest: – Hjelp oss, Putin
Minst 10.000 bolighus er oversvømt i en russisk region. Nå tar folk til gatene i protest. Ekspert sier til VG at Vladimir Putin (71) blir stadig mer fjern for folket. Folk mener at myndighetene ikke har gjort nok for dem. – Hjelp oss, Putin, lød det taktfast da innbyggere i Orsk demonstrerte utenfor borgermesterbygningen i byen mandag.  De krever erstatning for sine boliger som har blitt rammet i den voldsomme flommen. Orsk ligger 1800 kilometer øst for Moskva, like ved grensen til Kasakhstan.  – Skam dere! var et annet slagord de ropte ifølge det lokale mediet Ural56.  De melder at demonstrasjonen ikke var godkjent av myndighetene på forhånd. – Hver gang det er en katastrofe i et annet land sender Putin hjelp dit. Men hva med oss i Orenburg-regionen? Vi betyr ingenting, sier en innbygger ifølge det uavhengige russiske mediet Meduza. Inna Sangadzhieva i Helsingforskomiteen har fulgt utviklingen: – Det som har skjedd, er at de lokale lederne har sagt at de har hatt kontroll over vannmassene. Så har det vist seg de siste dagene at de slett ikke har hatt kontroll. Godt over 10.000 bolighus er under vann i Orsk, og også store områder i regionhovedstaden Orenburg er truet. Vannet fortsetter å stige.  Toppen er ennå ikke nådd etter at Ural-elven har steget mange meter og vannmassene har slått gjennom demninger flere steder. Flere tusen hus til kan ende under vann før flommen går tilbake, ifølge Lenta. – Vladimir Putin har ikke reagert på denne tragedien. Han har ikke vist sin medfølelse. Han skal ha sendt ministeren for «ekstraordinære situasjoner». Men jeg kan ikke huske å ha sett ham uttale seg om det i det hele tatt, sier Sangadzhieva. Derfor er det de lokale lederne som har fått tåle folks sinne. – Og dette er folk som i stor grad er utpekt av Moskva. De er ikke reelt folkevalgte. Dermed er de mer utsatt for kritikk fra lokalbefolkningen. – Men det er ikke ofte i 2024 at vi ser russere ta til gatene? – Nei, men «protest-potensialet» er der. Flertallet venter med å reagere til det gjelder dem selv, som at deres sønner sendes i krigen eller de mister husene sine i flom. Putins talsmann Dmitrij Peskov sier mandag at presidenten har beordret regjeringen til å nedsette en «spesialkommisjon» for å følge flomtragedien i Orenburg og andre berørte regioner, melder Interfax. Putin har bestemt at kommisjonen skal ledes av «kriseminister» Aleksandr Kurenkov. Borgermesteren i Orsk (som ligger i Orenburg-regionen), Vasilij Kozupitsa, gikk ut og møtte demonstrantene, men ifølge russiske medier var det vanskelig for ham å komme til orde fordi han hele tiden ble avbrutt.  Etter hvert ble en gruppe av demonstrantene invitert inn til et møte i administrasjonsbygningen. Kozupitsa sier ifølge Ural56: – Jeg møtte innbyggere som har mistet hjemmene sine i flommen. De kom til oss og stilte spørsmål. Jeg lovte hjelp og støtte til hver enkelt, og at ingen vil bli etterlatt alene med katastrofen, sier han. Ifølge Radio Svoboda ber innbyggerne Putin direkte om hjelp i en video til presidenten. Flommen rammer både områder i Russland og i nabolandet Kasakhstan.  – Mens Putin ikke har sagt noe, har den kasakhstanske presidenten engasjert seg atskillig mer, forteller Inna Sangadzhieva. – Putin er derimot blitt stadig mer fjern for folket. De så vi både i forbindelse med Crocus-terroren og nå under denne flommen. Denne talen holdt Putin til det russiske folk etter terrorangrepet i Moskva 22. mars: – Hva skjer videre? – Folk er sinte, og myndighetene har ikke noe annet valg enn å rydde opp i dette. Men vi får se i hvilken grad de går i dialog med folket. Foreløpig har vi sett lovnader om noen summer for erstatning, påtalemyndigheter lover en etterforskning, og så har vi sett mengden av folk i uniform der protestene pågår. Det er erklært unntakstilstand i områder både i Ural og i Sibir. Elven Ural, som har sitt utspring i Uralfjellene og renner ut i Kaspihavet, truer Orenburg, en by med mer enn en halv million mennesker nedstrøms fra Orsk. Toppen er ventet å komme onsdag, ifølge det russiske krisedepartementet.
Over 10.000 boliger oversvømmet i Orenburg-regionen i Russland. Innbyggerne protesterer og krever erstatning, mener myndighetene ikke har gjort nok. President Putin kritiseres for å ikke vise medfølelse og engasjement i situasjonen. Flommen rammer også nabolandet Kasakhstan, hvor presidenten er mer aktiv.